** ΟΜΟΣΠΟΝΔΙΑ ΝΑΞΙΑΚΩΝ ΣΥΛΛΟΓΩΝ  Μάρνη 33, Αθήνα 10432 Τηλέφωνο - Φαξ : 210. 52 34 576 e-mail : onas.naxos@yahoo.gr**

Αθήνα: 21/12/2022

Αρ. Πρωτ.: 258

**ΨΗΦΙΣΜΑ**

Η ετήσια Γενική Συνέλευση της Ομοσπονδίας Ναξιακών Συλλόγων (Ο.ΝΑ.Σ.), που συνήλθε την Κυριακή 10-12-2023 και ώρα 11:00 π.μ., στη Λέσχη του Συλλόγου Απολλωνιατών Νάξου, Ρέας 3 Γαλάτσι, μετά τη συζήτηση των θεμάτων ημερήσιας διάταξης, αποφάσισε ομόφωνα τα εξής:

1. Οι αρμόδιοι φορείς να προχωρήσουν άμεσα στην εκτέλεση αντιπλημμυρικών έργων στις πληγείσες, από τις πυρκαγιές, περιοχές, για προστασία τους από απρόοπτα καιρικά φαινόμενα.
2. Να στελεχωθεί περαιτέρω το Νοσοκομείο – Κέντρου Υγείας Νάξου με εξειδικευμένο ιατρικό και νοσηλευτικό προσωπικό, για να παρέχει καλύτερες υπηρεσίες στους πολίτες και να προχωρήσουν οι διαδικασίες για την επέκτασή του.
3. Θεωρεί απολύτως αναγκαίο να γίνει, επιτέλους, και στη Νάξο χωροταξικό σχέδιο, για να σταματήσουν οι άναρχες παρεμβάσεις στο περιβάλλον, που έχουν αποτελέσει και αποτελούν υπονόμευση στην ορθολογική ανάπτυξη της Νάξου, σε όλους τους τομείς.
4. Να ληφθούν, έγκαιρα, μέτρα για την απρόσκοπτη ύδρευση της Νάξου, ιδιαίτερα την τουριστική περίοδο, εξαντλώντας κάθε πρόσφορο μέσο (αφαλάτωση κ.λ.π.), λόγω και της ανομβρίας που υπάρχει μέχρι τώρα στο νησί.
5. Θεωρεί ότι η λύση που πρόσφατα δόθηκε για το σμυριδικό πρόβλημα με νομοθετική ρύθμιση, δεν λύνει το πρόβλημα, γι’ αυτό ζητά να επανεξεταστεί μέσα από γόνιμο διάλογο των ενδιαφερομένων μελών, ώστε να προκριθεί η πιο σωστή λύση του προβλήματος.
6. Κρίνει απαράδεκτη τη στάση του Δήμου Νάξου και Μικρών Κυκλάδων για το ΚΕ.Γ.Ε. στο Σαγκρί και ζητά να προχωρήσουν άμεσα οι διαδικασίες για την κατασκευή εγκαταστάσεων, ώστε να λειτουργήσει σε εύλογο χρόνο το Κέντρο προς όφελος των αγροτοκτηνοτρόφων της Νάξου.
7. Να γίνει ρύθμιση στις αναχωρήσεις των πλοίων, κατά την καλοκαιρινή περίοδο από τα λιμάνια Πειραιά και Ραφήνας, προκειμένου να αποφευχθεί το φαινόμενο της ταυτόχρονης άφιξης ή με διαφορά πέντε-δέκα λεπτών, στο λιμάνι της Νάξου, πέντε πλοίων. Το αποτέλεσμα αυτού του φαινομένου είναι να υπάρχουν τεράστιες καθυστερήσεις στον ελλιμενισμό των πλοίων και να ταλαιπωρούνται οι επιβάτες. Ακόμα, να γίνει ρύθμιση των τιμών των εισιτηρίων των πλοίων και διατήρηση του μεταφορικού ισοδύναμου. Να διατηρηθούν τα δρομολόγια από Ραφήνα προς Νάξο και κατά τη χειμερινή περίοδο.
8. Ζητά την επίλυση των χρόνιων προβλημάτων του οικισμού Απόλλωνα Νάξου, όπως βιολογικός καθαρισμός, λιμενοβραχίονας κ.λ.π., που παρά τις διαμαρτυρίες φορέων και κατοίκων της περιοχής παραμένουν άλυτα.
9. Ζητά να ικανοποιηθεί το χρόνιο και δίκαιο αίτημα των χωριών της Ορεινής Νάξου, να υπάρχει επαρκής συγκοινωνιακή σύνδεση μεταξύ τους, αλλά και με την πρωτεύουσα του νησιού, τόσο την καλοκαιρινή, όσο και τη χειμερινή περίοδο, ώστε να εξυπηρετούνται στοιχειωδώς οι μόνιμοι κάτοικοι των χωριών.
10. Θεωρεί ότι τα μέτρα τα οποία έχει λάβει η Κυβέρνηση για την καταπολέμηση τις ακρίβειας και της αισχροκέρδειας δεν ανταποκρίνονται στις ανάγκες και προσδοκίες της ελληνικής κοινωνίας, η οποία αγανακτεί, δεν μπορεί να αντιμετωπίσει την καθημερινότητα, γι’ αυτό ζητά να ληφθούν πιο φιλολαϊκά μέτρα και αύξηση των ελεγκτικών μηχανισμών του κράτους.
11. Ζητά από την Κυβέρνηση τη μείωση του ειδικού φόρου κατανάλωσης και του Φ.Π.Α. στα καύσιμα, όπως έχει γίνει σ’ άλλες ευρωπαϊκές χώρες.
12. Συμπαρίσταται στους μικρο-επιτηδευματίες και ελεύθερους επαγγελματίες και ζητά, παρά τη ψήφιση του σχετικού νομοσχεδίου, που ήδη αποτελεί Νόμο του Κράτους, να αρχίσει ένα ευρύς διάλογος με τα ενδιαφερόμενα μέρη, για να επανεξέταση του προβλήματος, ώστε να βρεθεί μια πιο δίκαιη λύση στη φορολόγηση τους και όχι με το άδικο τεκμαρτό εισόδημα.
13. Θεωρεί ότι η Κυβέρνηση πρέπει να προχωρήσει σε σταδιακή κατάργηση των τεκμηρίων διαβίωσης, που πλήττουν κυρίως τα κατώτερα στρώματα της ελληνικής κοινωνίας και τους ανέργους και να αξιοποιήσει, για τυχόν διαφυγόντες φόρους, τα μέσα που τους παρέχει η σύγχρονη τεχνολογία για ελέγχους σ’ όλο το φάσμα της επιχειρηματικότητας.
14. Ζητά από τους αρμόδιους φορείς να προχωρήσουν όλες οι διαδικασίες που απαιτούνται για να ολοκληρωθούν οι εργασίες στο φράγμα Τσικαλαριού (Ποταμιάς), διότι έχει μετατραπεί σε γεφύρι της Άρτας, παρά τις κατά καιρούς εξαγγελίες των αρμοδίων Υπουργών για ολοκλήρωση του έργου.
15. Εκφράζει την ανησυχία της για την αδικαιολόγητη καθυστέρηση διαφόρων έργων στη Νάξο, όπως το λιμάνι, βιολογικοί καθαρισμοί, επέκταση αεροδιαδρόμου, νοσοκομείο, δικαστικό μέγαρο, δρόμοι ( Κωμιακή-Μύρισης-Αμπράαμ, Πυργάκι-Αγιασός-Καλαντός, Δανακός-Λιγαρίδια, Κυνήδαρος- Καδής- Κεραμωτή- Σταυρός Κεραμωτής).
16. Καλεί τους αρμόδιους φορείς (Δήμο – Περιφέρεια) να λαμβάνουν υπόψη στον προγραμματισμό τους τα αιτήματα και τις προτάσεις των Δημοτικών Κοινοτήτων, διότι αυτές γνωρίζουν καλύτερα τα προβλήματα των περιοχών ευθύνης τους, όπως ύδρευση, αντικατάσταση δικτύων ύδρευσης, αποχέτευσης, διάνοιξη και ασφαλτόστρωση δρόμων (αγροτικών και δημοτικών), συντήρηση και ανακαίνιση ακινήτων του Δήμου που είναι στις διάφορες Κοινότητες και προστασία, προβολή και αξιοποίηση περιοχών φυσικού κάλλους (π.χ. Αλυκό κ.α.).
17. Ζητά από τους αρμόδιους φορείς να κάνουν δεκτό το αίτημα των κατοίκων του Σαγκρίου για τη λειτουργία του Λατομείου Λεγάκη, στην Πλατιά Ράχη Σαγκρίου, διότι δημιουργεί μεγάλα προβλήματα στο περιβάλλον των γύρω περιοχών (τα οποία αναφέρονται λεπτομερώς σε υπομνήματα που έχουν υποβάλει).
18. Ζητά από τον Δήμο Νάξου και Μικρών Κυκλάδων τη σύνταξη μελέτης της φέρουσας ικανότητας του νησιού μας.

ΜΕ ΕΝΤΟΛΗ ΤΗΣ ΓΕΝΙΚΗΣ ΣΥΝΕΛΕΥΣΗΣ

Εικόνα που περιέχει σκίτσο/σχέδιο, γραφικός χαρακτήρας, ζωγραφιά, τέχνη με γραμμές

Περιγραφή που δημιουργήθηκε αυτόματαΗ Πρόεδρος του Δ.Σ. Η Γενική Γραμματέας του Δ.Σ.

Ευανθία Ηλ. Ζιούλη Παρασκευή-Αντωνία Λ. Θεοφίλου

**ΑΠΟΔΕΚΤΕΣ ΓΙΑ ΕΝΕΡΓΕΙΑ:**

-Υπουργείο Εθνικής Οικονομίας και Οικονομικών: Γραφείο Υπουργού

Γραφείο Υφυπουργού

-Υπουργείο Ανάπτυξης και Επενδύσεων: Γραφείο Υπουργού

-Υπουργείο Υγείας: Γραφείο Υπουργού

Γραφείο Αναπληρωτή Υπουργού

-Υπουργείο Περιβάλλοντος και Ενέργειας: Γραφείο Υπουργού

-Υπουργείο Πολιτισμού: Γραφείο Υπουργού

-Υπουργείο Παιδείας, Θρησκευμάτων και Αθλητισμού: Γραφείο Αν. Υπουργού

-Υπουργείο Αγροτικής Ανάπτυξης και Τροφίμων: Γραφείο Υπουργού

-Υπουργείο Υποδομών και Μεταφορών: Γραφείο Υπουργού

 -Υπουργείο Ναυτιλίας και Νησιωτικής Πολιτικής: Γραφείο Υπουργού

- Βουλευτές Κυκλάδων

-Υπηρεσία Πολιτικής Αεροπορίας

-Αποκεντρωμένη Διοίκηση Αιγαίου: Γραφείο Γραμματέα

-Περιφέρεια Νοτίου Αιγαίου: Γραφείο Περιφερειάρχη

Γραφείο Αντιπεριφερειάρχη Κυκλάδων

Γραφείο Επάρχου Νάξου

-Δήμος Νάξου και Μικρών Κυκλάδων: Γραφείο Δημάρχου

**ΚΟΙΝΟΠΟΊΗΣΗ ΓΙΑ ΕΝΗΜΕΡΩΣΗ:**

   - Ένωση Αγροτικών Συνεταιρισμών (Ε.Α.Σ.) Νάξου

- Κοινότητες Νάξου

- Γενικό Νοσοκομείο  - Κέντρο Υγείας  Νάξου

-Ίδρυμα Στήριξης Κέντρου Υγείας-Νοσοκομείου Νάξου

- Ναξιακοί Σύλλογοι Αθήνας

- Σύλλογοι Νάξου

– Ένωση Κυκλαδικού Τύπου (Ε.ΚΥ.Τ.)

- Τοπικός Τύπος